PADOMES LĒMUMS (ES) 2019/466

(2019. gada 18. marts)

par nostāju, kas Eiropas Savienības vārdā jāieņem Asociācijas padomē, kas izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, par minētā nolīguma XXVII pielikuma grozīšanu

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 194. un 217. pantu saistībā ar tā 218. panta 9. punktu,

ņemot vērā Eiropas Komisijas priekšlikumu,

tā kā:

(1) Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses (1), (“nolīgums”) Savienība noslēdza ar Padomes Lēmumiem (ES) 2017/1247 (2) un (ES) 2017/1248 (3), un tas stājās spēkā 2017. gada 1. septembrī.

(2) Saskaņā ar nolīguma 273. pantu Pusēm jāpielāgo savi tiesību akti, kā minēts nolīguma XXVII pielikumā, lai nodrošinātu, ka visi elektroenerģijas un gāzes transportēšanas nosacījumi ir objektīvi, saprātīgi, pārredzami un nediskriminējoši.

(3) Turklāt, lai gūtu panākumus virzībā uz tirgus integrāciju, tostarp energotīklu starpsavienojumu izveidi, nolīguma 337. pantā ir paredzēts, ka Pusēm jāturpina un jāpastiprina sadarbība enerģētikas jautājumos, tostarp pakāpeniski tuvinot tiesību aktus enerģētikas nozarē.

(4) Nolīguma 341. pantā noteikts, ka pakāpeniskajai tuvināšanai enerģētikas nozarē jānotiek saskaņā ar grafiku, kas noteikts nolīguma XXVII pielikumā.

(5) Nolīguma 474. pantā ir paredzēts, ka Ukrainai ir pienākums pakāpeniski tuvināt savus tiesību aktus Savienības tiesību aktiem, tostarp enerģētikas nozarē.

(6) Savienības acquis enerģētikas nozarē ir būtiski attīstījies kopš nolīguma sarunu pabeigšanas.

(7) Saskaņā ar nolīguma 463. panta 1. un 3. punktu Asociācijas padome ir pilnvarota pieņemt lēmumus nolīguma mērķu sasniegšanai. Konkrēti, tā var atjaunināt vai grozīt nolīguma pielikumus, ņemot vērā Savienības tiesību aktu attīstību un piemērojamos standartus, kas izklāstīti starptautiskajos instrumentos, kurus puses uzskata par atbilstīgiem.

(8) Tādēļ Asociācijas padomei ir jāgroza nolīguma XXVII pielikums, lai atspoguļotu Savienības acquis attīstību.

(9) Nolīguma 475. pantā vispārīgi ir aprakstīts, kā uzraudzīt progresu Ukrainas tiesību aktu tuvināšanā Savienības tiesību aktiem, tostarp īstenošanas un izpildes aspektos. Tajā paredzēts, ka ziņošanas un novērtēšanas procesā tiks ņemta vērā īpašā kārtība, kas noteikta nolīgumā vai saskaņā ar nolīgumu izveidoto institūciju lēmumos.

(10) Lai nodrošinātu reformu efektīvāku īstenošanu, ir nepieciešams stiprināt enerģētikas nozares reformas uzraudzības mehānismu.

(11) Tādēļ Asociācijas padomei ir jāgroza nolīguma XXVII pielikums, lai paredzētu sīkāk izstrādātus noteikumus par to, kā uzraudzīt Ukrainas tiesību aktu tuvināšanu Savienības tiesību aktiem enerģētikas nozarē.

(12) Ir jānosaka nostāja, kas Savienības vārdā ir jāieņem Asociācijas padomē par nolīguma XXVII pielikuma grozīšanu.

(13) Tādēļ Savienības nostājas Asociācijas padomē pamatā vajadzētu būt pievienotajam lēmuma projektam,

IR PIEŅĒMUSI ŠO LĒMUMU.

1. pants Nostājas, kas Savienības vārdā ir jāieņem Asociācijas padomē, kas izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, par minētā nolīguma XXVII pielikuma grozīšanu, pamatā ir Asociācijas padomes lēmuma projekts, kas pievienots šim lēmumam.

2. pants Šis lēmums stājas spēkā tā pieņemšanas dienā.

Briselē, 2019. gada 18. martā Padomes vārdā – priekšsēdētāja F. MOGHERINI

(1) OV L 161, 29.5.2014., 3. lpp.

(2) Padomes Lēmums (ES) 2017/1247 (2017. gada 11. jūlijs) par to, lai Eiropas Savienības vārdā noslēgtu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, izņemot noteikumus saistībā ar darbībām attiecībā uz trešo valstu valstspiederīgajiem, kas kā darba ņēmēji likumīgi nodarbināti otras Puses teritorijā (OV L 181, 12.7.2017., 1. lpp.).

(3) Padomes Lēmums (ES) 2017/1248 (2017. gada 11. jūlijs) par to, lai Eiropas Savienības vārdā noslēgtu Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses, attiecībā uz noteikumiem saistībā ar attieksmi pret trešo valstu valstspiederīgajiem, kas kā darba ņēmēji likumīgi nodarbināti otras Puses teritorijā (OV L 181, 12.7.2017., 4. lpp.)